Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A hadigondozásról szóló 1994. évi XLV. törvény 1997. évi
Paragraph Index: 22

A hadigondozásról szóló 1994. évi XLV. törvény 1997. évi módosítása a hadiözvegyeknek és a hadiárvák egy részének az elmúlt években érkezett sérelmeit megoldotta. A legutóbbi időkben a panaszok azoktól a hadiárváktól érkeztek, akik a háborúban vesztették el szülőjüket, de egykori hadigondozásba vételüket egyáltalán nem tudják bizonyítani, vagy akiknek a korabeli hadigondozotti pénzellátását olyan okból szüntették meg, amely a végrehajtási rendelet szerint nem minősült politikai oknak (16. év betöltése, tanulmányok befejezése), vagy ahol az egyik testvér jogosult az egyösszegű térítésre, a másik azonban valamilyen kizáró ok miatt nem. Ezekben az ügyekben általában éppen úgy nem tudunk eljárni, mint azokban, amelyek azt kifogásolták, miért nem elegendő az egyösszegű térítés megállapításához az a tény, hogy a kérelmező a háborús események következtében vesztette el szülőjét. A törvény rendelkezése azonban egyértelműen rögzíti, hogy az utólagos gondoskodásra csak az tarthat igényt, aki politikai okból nem részesülhetett annak idején a korabeli jogszabályok szerint az őt megillető hadigondozotti ellátásban. A fent részletezett sérelmek közül csak azok orvoslására tettünk kísérletet, amelyekben az államigazgatási eljárás szabályainak megsértése miatt nem került sor az egyösszegű térítés megállapítására (OBH 213/1996). Az országgyűlési biztos és helyettese több száz kárpótlási és ezzel kapcsolatos földüggyel foglalkozott a beszámolási időszakban, ebből 77 ügyben rendeltek el alkotmányos visszásság gyanúja miatt vizsgálatot. A kárpótlási panaszok száma az előző beszámolási időszakhoz képest 1997-ben közel 2 százalékkal csökkent. A sérelmek egy jelentős részét ugyanis orvosolta az 1992. évi XXXII. törvény 1997. évi — kezdeményezésünkre történő — módosítása, amelynek alapján újabb jelentős kör számára nyílt meg a lehetőség a személyi kárpótlási igényeik jogos kielégítésére. A törvény módosítását követően mintegy 200 ezer személy nyújtotta be kárpótlási igényét. A vagyoni kárpótlással összefüggő vizsgálatok egy része kárpótlási jogszabály megalkotásának elmulasztásával, a kárpótlás folyamatában részt vevő szervek munkájával, mulasztásával, határozataival összefüggésben tártak fel jogos sérelmeket (OBH 4381/1996). A vagyoni kárpótlások ügyében jogos panaszok voltak a földalap elkülönítési tervezetekkel kapcsolatban, különösen olyan esetben, amikor a földalap elkülönítési tervezetet nem egyeztették a természetvédelmi hatósággal (OBH 2844/1995, 2552/1997). A földárverésekkel kapcsolatosan jogosnak bizonyult panaszokban többek között kifogásolták, hogy olyan földet is árverésre bocsátottak, amely az árverésre nem volt kellően előkészítve, vagy olyan földet értékesítettek, szintén árverésen, amely a kárpótlási földalapba ki sem volt jelölve (OBH 409/1995, 1955/1996). Előfordult, hogy a kárpótlást megalapozó bizonyítékot nem kellően értékelték, illetve az árverésből kizárt személy árverési kifogását, a törvény által előírt módon határozattal nem bírálták el (OBH 2233/1995, 4714/1996). Számos jogos panaszt vizsgáltunk a földkiadási eljárásokban részt vevő hatóságok munkájával kapcsolatban is. Ezek jelentős része a földkiadó bizottságok mulasztását, eljárásuk elhúzódását, törvénysértő határozatait, a földek nem megfelelő helyen, illetve nem a törvényben előírt módon való kiadását, AK-értékben ki nem fejezett értéknövekedés megfizetésére való kötelezés elmulasztását, az egyezségre, a sorsolásra, a sorrendiség megtartására vonatkozó szabályok figyelmen kívül hagyását és általában a földkiadással együttjáró adminisztratív munka hiányosságait sérelmezte. Többen panaszolták jogosan, hogy az 1996. december 31-ig — a megszűnésükig — működő földkiadó bizottságok határozatai ellen benyújtott fellebbezéseket az FM megyei földművelésügyi hivatalai késedelmesen bírálták el. Ezért az állampolgári jogok országgyűlési biztosának általános helyettese (OBH 5700/1996) ajánlásában javasolta a földművelésügyi miniszternek a földkiadó bizottságról szóló

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes